২০০৫ সালের ১২ ডিসেম্বর রোজ সোমবার। সন্ধ্যা গড়িয়ে রাতের নিস্তব্ধতা নেমে আসে। আব্বা আম্মাসহ পরিবারের সকলেই অপেক্ষা করছেন কখন দুলাল আসবে, এক সাথে খাওয়া দাওয়া হবে। কিন্তু না, বাবা-মার সে আশা পূরণ হলো না। বরং সকলের অপেক্ষার সমাপ্তি ঘটলো পরদিন এক অপ্রত্যাশিত আকস্মিক খবরের মাধ্যমে। ১৩ ডিসেম্বর বিকেলে সিলেট ওসমানী মেডিক্যাল কলেজ হাসপাতাল মর্গে একজন অজ্ঞাতনামা ব্যক্তির লাশের খবর পাওয়া যায়। সে খবর পেয়ে শিবিরের জেলা নেতৃবৃন্দ ও আত্মীয়-স্বজন হাসপাতালের মর্গে দুলাল ভাইয়ের লাশ শনাক্ত করেন। ঘটনাক্রমে পুলিশ সূত্রে জানা গেল জবাই করা লাশটি এমসি কলেজ মাঠ থেকে উদ্ধার করা হয়েছে। উত্তর-পূর্ব সিলেটের গুরুত্বপূর্ণ জনপদ জৈন্তাপুরে ইসলামী আন্দোলনের কাজকে স্তব্ধ করে দেয়ার জন্য সেদিন ইসলামবিরোধী চক্র রাতের আঁধারে শহীদ সোয়েব আহমদ দুলালকে পাশবিক কায়দায় নৃশংসভাবে হত্যা করে। তার অপরাধ ছিল একটাই। কুরআনের ভাষায় ওমা নাকামু মিহুম ইল্লা আই ইউমিনু বিল্লাহিল আজিজিল হামিদ। মহা সত্যের পথে, কুরআনের পথে পথহারা বিভ্রান্ত মানবতাকে আহ্বান জানানোই ছিল তাঁর অপরাধ।